**Марина М. Вукотић**

**Mастер психологије**

**Покрајински завод за социјалну заштиту**

**marina.vukotic@live.com**

**064 154 71 53**

**Нови Сад**

**Јелена Р. Кнежевић**

**Дипломирани социолог**

**Сарадница на радној пракси у Покрајинском заводу за социјалну заштиту**

**Нови Сад**

**jelenaknezevic2810@gmail.com**

**ПРИКАЗ НЕКИХ МОДЕЛА ИНТЕРВЕНЦИЈЕ ЗА РАД СА ПОЧИНИОЦИМА НАСИЉА У ПОРОДИЦИ**

**РАЗВОЈ ПРОГРАМА ИНТЕРВЕНЦИЈЕ ЗА ПОЧИНИОЦЕ НАСИЉА И ВРСТЕ ПРОГРАМА КОЈИ СЕ ПРИМЕЊУЈУ У СВЕТУ**

Захваљујући јачању феминистичког покрета седамдесетих година прошлог века у САД и западној Европи, питање насиља које је почињено над женом од стране њеног партнера, почело је озбиљно да се разматра, и у тим почецима, најпре, дошло је до развоја различитих услуга и видова подршке за жене и њихову децу жртве насиља. Међутим, такви облици подршке који су били намењени само жртвама (прихватилишта за жртве насиља, групе самопомоћи, саветовање), нису третирали проблем насиља на целовит начин и као дугорочни проблем, већ су били усмерени само на пружање помоћи жртви у кризној ситуацији. Такође, показало се да уобичајене казне за мушкарце који почине насиље, као што су новчане казне, казне затвора и условне казне, нису довеле до смањења насиља и повећања безбедности жене, а понекад су допринеле и ескалацији насиља.[[1]](#footnote-2) Као реакција на то, у многим земљама, Великој Британији, Канади, Аустрији, САД-у, Холандији и другим земљама, развијен је читав низ програма за насилне мушкарце који се укључују на третмане самоиницијативно или по захтеву суда.

Примери програма и интервенција који се у литератури која се бави проблемом насиља помињу јесу: групе за самоподршку за почионице насиља, „вршњачко“ саветовање *(peercounseling),* индивидуалне и групне психотерапије различитих оријентација – Реалитетна терапија, Гешталт терапија, Трансакциона анализа, затим когнитивно – бихејвиорално оријентисани програми који се баве развојем вештина за управљање стресом, контролом беса, вештинама асертивне комуникације, тренинзима релаксације, променом начина мишљења појединца и уверења, програми базирани на различитим моделима интервенција – примера ради, Дулут *(Duluth)* модел, који је у САД-у најчешће примењивани модел третмана за рад са починиоцима насиља. У последње време, у САД-у долази до експанзије у развоју програма који су базирани на одабиру интервенција у зависности од типологије/профила личности насилника, узимајући у обзир и процену ризико фактора као што је злоупотреба психоактивних супстанци и других ризико фактора. Овакви програми, још увек су релативно нови и за сада недостају резултати евалуације њихових ефеката.[[2]](#footnote-3) Интервенције које подразумевају терапију парова, сматрају се контроверзним када говоримо о насиљу у породици и над женама, јер су базиране на схватању о подједнакој одговорности мушкарца и жене за појаву насиља, па је овакав приступ широко критикован јер упућује на то да жртва има део кривице за настанак и одвијање насиља.

Поменути програми и интервенције међусобно се разликују с обзиром на теоријску оријентацију и практичну примену, а издвајају се четири суштинска приступа у раду са насилницима: психоаналитички, когнитивно-бихејвиорални, породично - системски и профеминистички приступ.[[3]](#footnote-4)

Релевантна међународна тела, Савет Европе и Уједињене нације, препоручују два модела организованог деловања заједнице на проблем насиља, као примере добре праксе: Дулут модел и аустријски модел као прилагођена верзија Дулут модела.[[4]](#footnote-5)

**КООРДИНИРАНА АКЦИЈА ЗАЈЕДНИЦЕ У ЗАШТИТИ ЖЕНА ОД НАСИЉА – ПРИКАЗ ДУЛУТ МОДЕЛА КОЈИ СЕ ПРИМЕЊУЈЕ У САД И АУСТРИЈСКОГ МОДЕЛА ИНТЕРВЕНЦИЈЕ**

Дулут модел[[5]](#footnote-6) је проистекао из Интервентног програма за насиље у породици (ДАИП – Domestic Abuse Intervention Project), развијеног у граду Дулут у држави Минесота у САД, и примењује се од 80-тих година. Он у својој суштини подразумева координисано, усклађено и ефикасно деловање служби у заједници на случајеве насиља у породици.

Неки од основних принципа на којима се овај модел[[6]](#footnote-7) базира јесу следећи:

* одговорност за супротстављање починиоцу насиља са жртве преузима заједница
* заједница има развијене политике и процедуре које учиниоца чине одговорним и омогућавају безбедност жртве током целокупног процеса интервенције (од реакције полиције до судског процеса)
* искуство и глас жена које су искусиле насиље укључен је у процес креирања политика и процедура
* починиоцима насиља нуди се могућност за промену кроз укључивање у програм за починице по налогу суда
* насиље је образац понашања а не изоловани чин
* насиље је последица дисбаланса моћи у односу жене и мушкарца и питање контроле над партнерком, итд.

Једна од интервенција која се у оквиру Дулут модела спроводи са циљем успостављања заштите жртве и спречавања будућих насилних аката, јесте и ресоцијализација учинилаца. Процес ресоцијализације подразумева укључивање насилника у редовне састанке у трајању од 27 недеља. Програм за насилнике помера пажњу са проблема управљања и контроле беса ка питању права да се контролише партнерка. ДАИП програм за рад са насилницима се изводи у свим службама за ментално здравље у Дулуту (тако да насилник не може у заједници да нађе „лакши“ програм). Процес ресоцијализације појачава поруку заједнице да је насиље недозвољено и повећава безбедност неких жена, али се не представља као „лек за све“ да се не би створило лажно осећање сигурности.[[7]](#footnote-8)

У Аустрији од 1999. године *Domestic Abuse Intervention Centre Vienna* и *Vienna Men’s Counselling Service* сарађују у реализацији програма који је намењен починиоцима насиља са циљем да се жртве насиља заштите и превенира даље насиље. Овај модел рада настао је под утицајем ДАИП програма из САД-а и програма који су примењивани у Великој Британији.

У годишњем извештају *Vienna Men’s Counselling Service,* доступни су подаци који говоре о томе да је ова институција у 2013. години евидентирала рад са 880 мушкараца у случајевима насиља у породици, у виду иницијалног интервјуа и почетне процене. Од тог броја, 78 починилаца је укључено програм за рад са починиоцима насиља, 14 је током године завршило програм а 29 је још увек било у програму у моменту израде извештаја. Још 29 мушкараца није се укључило у програм након обављене почетне процене или су се обратили другој служби за услугу. Подаци о начинима укључивања мушкараца у програм показују да је око 64% упућено од стане надлежних државних тела (суд, центар за социјални рад), око 8% на захтев партнерке и око 30% на сопствену иницијативу.[[8]](#footnote-9)

**ЕФЕКТИ ПРИМЕНЕ ПРОГРАМА СА ПОЧИНИОЦИМА НАСИЉА У ПОРОДИЦИ И РЕЗУЛТАТИ ЕВАЛУАЦИЈСКИХ ИСТРАЖИВАЊА**

Евалуацијска истраживања на подручју психосоцијалних програма рада са насилницима, истичу предност когнитивно – бихејвиоралног модела који се примењује у групном раду[[9]](#footnote-10) и који интегрише технике контроле беса са психоедукацијом у мењању ставова и уверења која доводе до насилничког понашања у партнерском односу[[10]](#footnote-11). Когнитивно – бихејвиоралне интервенције имају за циљ промену начина мишљења појединца и уверења који су у основи понашања и повећање одговорности за сопствене поступке. Утврђено је да постоји значајна повезаност између позитивних ставова према насиљу и коришћења насилних образаца понашања у партнерским односима, с тога фокус у третману насилника треба да буде промена патријахалних и ауторитарних ставова и вредности.

Очекивани ефекти програма јесу да мушкарац преузима одговорност за насиље, престаје с насилним понашањем, мења ставове према насиљу над женом и усваја партнерски став. Евалуације програма показују да су успешнији они програми у којима је учешће у програму део судске казне и који се примењују што хитније након почињења насилног понашања.

Истиче се да[[11]](#footnote-12) интервенције које у фокусу имају рад на бољој контроли беса („anger – management“), нису довољне јер не доводе до промена у ставовима насилника и до заустављања насиља. При том, већина починилаца насиља у породици, није насилна на пример на послу, при чему истовремено сматра да је сасвим у реду ударити партнерку, па се може рећи да тај мушкарац поседује у суштини сасвим добру контролу беса. Истовремено ,„имати проблема са контролом беса“ звучи и као добар изговор мушкарцу за насиље. Интервенције усмерене на контролу беса могу да доведу до смањења или заустављања физичког насиља али остаје склоност ка психичком насиљу.

Током 1984. године, у оквиру ДАИП-а покренуто је евалуацијско истраживање у којем је узорак чинило 60 жена жртава насиља. Све испитанице у овом истраживању изјавиле су да сматрају да насилницима треба да буде наложено присуство и одлазак на неку врсту интервенције (саветовање и едукацијске групе[[12]](#footnote-13)), док је 60% жена истакло да се осећа сигурније када њихови партнери, који су вршили насиље, одлазе на неку врсту интервенције. Чак 80% испитаница, саопштиле су да комбиновану реакцију полиције, суда, прихватилишта али и ДАИП-а сматрају изузетно корисном.[[13]](#footnote-14)

Шепард (Shepard) је испитивао насилничко понашање у различитим фазама примене ДАИП програма, у студији вршеној 1985. године. Током периода од три месеца, подаци су сакупљани од стране 97 насилника и 77 жртава насиља, у различитим фазама програма: почетној, средњој (након 12 недеља саветовања) и завршној (након 12 недеља присуствовања психоедукацији у групама), као и током фазе праћења (три месеца након завршетка програма). Резултати су били следећи: у каснијим фазама праћења програма забележене су ниже стопе насиља, а значајна редукција стопе психичког и физичког насиља уочена је већ током прва три месеца програма. Такође је спроведено „follow-up“ истраживање годину дана након примене програма, у којем су жртве насиља пријавиле значајно мању стопу појаве психичког и физичког насиља - 69% жртава насиља је пријавило одсуство психичког насиља у периоду од три месеца која су претходила истраживању и 41% одсуство акта физичког насиља. У истраживању истог аутора (Shepard) 1988. године, које је обухватило 20 ДАИП програма широм САД, добијен је резултат да 75% испитаних сматра да је курикулум који се примењује допринео промени ставова починилаца према насиљу, (тј. о праву мушкарца да контролише своју партнерку). У истраживању из 1992. године у којем је анализирана појава рецидивизма у петогодишњем периоду, показало се да 40% полазника ДАИП програма поново почине насиље у породици. Према неким другим ауторима проценат „рецидивиста“ програма за починиоце износи око 50%.[[14]](#footnote-15)

Сумирани закључци евалуацијских истраживања ДАИП програма су следећи:

* 60% злостављаних жена се осећа сигурније када насилник одлази на третмане
* 80% злостављаних жена сматра да је комбинована реакција полиције, суда, ДАИП-а и прихватилишта корисна како би се зауставило злостављање
* Злостављане жене пријавиле су смањење психичког и физичког злостављања, како су насилници више напредовали кроз програм
* 69% злостављаних жена није искусило скорашње психичко насиље и 41% њих није искусило скорашње физичко насиље, након годину дана праћења (од завршетка ДАИП програма)
* Током петогодишњег праћења стопа рецидивизма је износила 40%
* Повратничке стопе биле су ниже након што је координација била побољшана
* Мушкарци који су се добровољно пријавили за ДАИП програм имали су ниже повратничке стопе насиља, али су жене изјавиле да су искусиле веће смањење насиља и побољшање квалитета живота када је упућивање у програм била судска одлука

Министарство правде САД, Канцеларија за програме и Национални Институт *(U.S. Department of Justice, Office of Justice Programs, National Institute of Justice)*, спровели су истраживање о ефектима вишедеценијске примене програма за рад са починиоцима насиља у породици, по Дулут моделу. Резултати две евалуацијске студије које су спроведене на Флориди и Њујорку, наводе на размишљање о ефектима овог програма, јер се показало да програм не доводи до промене у ставовима починилаца насиља према насиљу у односу на жену и у породичном контексту, већ само до минималних промена на нивоу понашања. Интересантни су и налази који указују на значајну повезаност варијабли запосленост учиниоца и поседовање некретнине, са понављањем дела насиља („они који имају највише да изгубе најмање су склони да понове дело насиља“.[[15]](#footnote-16) Такође се показала као значајна варијабла дужина трајања програма: починиоци који су били укључени у програм од 26 недеља ређе су понављали дело у односу на починиоце из групе који су били у програму од 8 недеља. Међутим, ни код једне од ове две групе није, према налазима ове студије, дошло до промене у ставовима насилника према женама и ставовима према насиљу.

Ипак, резултате ових студија, као и претходно поменутих, треба узимати са резервом, имајући у виду да и сами истраживачи указују на ограничења истраживачког процеса, као што су осипање узорка и недостатак специфичних мерних инструмената за процену ставова насилника. Искуства о ефектима примењених програма рада са починиоцима насиља у породици, у сваком случају су различита, тако да се не може са сигурношћу тврдити који програм је најбољи, односно на који начин је насилничко понашање најбоље третирати. Програми по принципу „one – size – fits - all“ нису коначан одговор на насиље и потребно их је унапређивати, користећи резултате истраживања о узроцима насилничког понашања и профилу насилника[[16]](#footnote-17) као и све друге резултате евалуацијских истраживања програма који су у примени.

**ПРИМЕНА ПРОГРАМА СА ПОЧИНИОЦИМА НАСИЉА У ПОРОДИЦИ У СРБИЈИ**

У Србији, идеја о развоју програма и услуга за починиоце насиља је још увек релативно нова, па су и домаћа искуства о ефектима тих програма скромна. У Саветовалишту за брак и породицу у Крагујевцу третман починилаца насиља спроводи се од 2010. године, када је Основно јавно тужилаштво у Крагујевцу почело да упућује починиоце насиља на психосоцијалну терапију, уз правни основ који је дат у Закону о кривичном поступку (одлагање кривичног гоњења уз испуњење неке од прописаних обавеза). Број упућених починилаца у периоду од 2010. до 2013. године је у порасту, а искуства овог саветовалишта у примени третмана су позитивна.[[17]](#footnote-18)

У Београду је, крајем 2012. године, основан Кризни центар за мушкарце који, као организација цивилног друштва, има за циљ помоћ и рад са мушкарцима на сузбијању насиља, контроле беса и заустављања насилних образаца понашања, како се наводи. Програм је заснован на моделу АТВ (AlternativTilVold) центра из Норвешке, где постоји дугогодишње и успешно искуство у спровођењу овог третмана, након којег су многи починиоци партнерског насиља престали са употребом насиља. На сајту ове организације је објављено да је током 2014. године завршен рад са првом групом починилаца партнерског насиља, који је процењен као успешан од стране клијената и терапеута. Закључено је да, током трајања третмана, није дошло до физичког насиља, док је о психичком насиљу вођено рачуна, како до њега не би дошло.[[18]](#footnote-19)

Третман починилаца насиља у породици се као услуга социјалне заштите развија, у Нишу и Београду, а у оквиру пројекта „Интегрисани одговор на насиље над женама у Србији“ такође и у Чачку, Краљеву, Лесковцу, Крушевцу, Новом Саду и Суботици.

У марту 2015. године формирана је Национална мрежа за третман починилаца насиља у породици. Мрежи су приступили центри за социјални рад из Београда, Новог Сада, Суботице, Ниша, Крушевца, Лесковца, Чачка, Крагујевца и београдско удружење грађана "Кризни центар за мушкарце". Мрежа је формирана са циљем да се омогући размена знања и искустава професионала који раде у овој области, као и добрих пракси које су створене на локалном нивоу.

**ПРЕПОРУКЕ ЗА РАЗВОЈ ПСИХОСОЦИЈАЛНИХ ПРОГРАМА ЗА ПОЧИНИОЦЕ НАСИЉА**

Заштитник грађана Републике Србије у Посебном извештају који се односи на примену Општег и посебних протокола за заштиту жена од насиља, упутио је препоруке које се односе на развој услуга заштите и рехабилитације жртава насиља у породици и партнерским односима али и услуга психосоцијалног третмана учинилаца насиља у породици и партнерским односима, који треба да се развијају у сарадњи са програмима за заштиту и подршку жртава и уз пуну безбедност жртве.

На локалном нивоу, психосоцијални програм за починиоце насиља мора да буде део интегрисаног система одговора на насиље у породици у конкретној локалној заједници и креиран у складу са ресурсима локалне заједнице. Општа препорука је развијати и понудити овакве програме на међуопштинском и/или регионалном нивоу јер се на тај начин често ограничени расположиви ресурси могу на најбољи начин ставити у функцију потреба.

Конкретне препоруке за развој успешних програма за починиоце насиља могу се извући из налаза који говоре о томе шта карактерише успешне психосоцијалне програме за починиоце:[[19]](#footnote-20)

* постоји непосредни или посредни контакт надлежне службе са женама жртвама
* сарадња и координација с програмима који су намењени женама
* присутан је јасан теоријски оквир рада који полази од тога да насиље мушкарца над женом у највећем броју случајева одражава потребу за моћи и контролом у партнерском односу
* јасни критеријуми одабира полазника, тако да у такве програме не могу бити укључени мушкарци који немају интерес или потенцијал за промену свог понашања, зависници од алкохола или ПАС, особе са менталним сметњама и др.
* склапање “уговора” с насилником у којем су јасно наведене обавезе починитеља и садржај и начин рада
* евалуација и унапређивање рада службе

Задатак наших стручњака је да што прецизније одреде начин ефективног спровођења психосоцијалне терапије/програма/третмана/интервенција у случајевима насилничког понашања, у нашем контексту. Значајно је да установе система социјалне заштите развијају сарадњу са организацијама цивилног друштва које већ имају експертизу и значајна искуства у раду са жртвама насиља. Такође, сарадња је неопходна и са институцијама правосудног система, полицијом, здравственим и образовним институцијама које представљају део интегрисаног одговора на насиље, а држава би требала да учини значајан корак у смислу доношења прописа којима би детаљно била уређена питања начина и места спровођења ових третмана.

**ЛИТЕРАТУРА И КОРИШЋЕНИ ДОКУМЕНТИ:**

Ајдуковић, Мaрина, „Психосоцијалне интервенције с починитељима насиља у обитељи*“*, Хрватски љетопис за казнено право и политику, Правни факултет, Загреб, вол. 11, број 1/2004, стр. 171-199.

Ashcroft, Jоhn., Daniels J. Deborah, Hart, Sarah„Do Batterer Intervention Programs Work? Two Studies“, Research for Practice, U.S. Department of Justice, Office of Justice Programs,National Instituteof Justice,Washington,2003.

Аутономни женски центар „Индикатори за праћење примене одредби Конвенције Савета Европе о спречавању и сузбијању насиља над женама и насиља у породици“ <http://www.potpisujem.org/doc/62c0bd2c2f16f9f2586f711f45d3255b.pdf>.

Игњатовић, Тaња: *Насиље према женама у интимном партнерском односу: Модел координираног одговора заједнице*, Реконструкција женски фонд, Београд, 2011.

London safeguarding children board *„Safeguarding Children Abused Through Domestic Violence“*, на сајту: [www.londonscb.gov.uk](http://www.londonscb.gov.uk), London, 2008.

ДАИП програм

<http://www.theduluthmodel.org/about/index.html>

ДАИП програм Program Evaluation Activities at Domestic Abuse Intervention Programs <http://www.theduluthmodel.org/pdf/ProgramEvaluation.pdf>

Кризни центар за мушкарце

<http://www.sigurnakuca.net/un_protiv_nasilja/programi_za_pocinioce_nasilja/krizni_centar_za_muskarce.225.html/>

Саветовалиште за брак и породицу Крагујевац

<http://www.asocijacijacsr.org/dokumenta/viewdownload/3-glas-centara-informativni-bilten-asocijacije/40-glas-centara-42-mart-2014>

Domestic Abuse Intervention Centre Viennaна линку <http://www.interventionsstelle-wien.at/start.asp?ID=333&b=52>

**Закони, правилници, протоколи:**

Породични закон, Службени гласник РС, бр. 18/05

Кривични законик Републике Србије, Службени гласник РС, бр. 72/09

Закон о кривичном поступку, објављен у: Службени гласник РС, бр. 72/2011, 101/2011, 121/2012, 32/2013, 45/2013 i 55/2014)

Закон о потврђивању Конвенције Савета Европе о спречавању и борби против насиља над женама и насиља у породици, Службени гласник РС, бр.12/13

Казнени закон Републике Хрватске, НН 125/11, 144/12 <http://www.zakon.hr/z/98/Kazneni-zakon>

Правилник о извршавању сигурносне мјере обвезног психосоцијалног третмана<http://www.propisi.hr/print.php?id=12241>

Општи протокол о поступању и сарадњи установа, органа и организација у ситуацијама насиља над женама у породици и у партнерским односима (2011). Београд: Министарство рада, запошљавања и социјалне политике

Програм за заштиту жена од насиља у породици и партнерским односима и других облика родно заснованог насиља у АП Војводини (2015 - 2020), Сл. лист АП Војводине, бр.2014

1. Мaрина Ајдуковић, „Психосоцијалне интервенције с починитељима насиља у обитељи“, у зборнику: Хрватски љетопис за казнено право и праксу, Загреб, вол. 11, број 1/2004, стр. 171-199. [↑](#footnote-ref-2)
2. JоhnAshcroft, Deborah Ј. Daniels, Sarah Hart, „Do Batterer Intervention Programs Work? Two Studies“, Research for Practice, U.S. Departmentof Justice,Officeof JusticePrograms,NationalInstituteof Justice,Washington,2003 [↑](#footnote-ref-3)
3. Мaрина Ајдуковић, „Психосоцијалне интервенције с починитељима насиља у обитељи“, Хрватски љетопис за казнено право и политику, Загреб, вол. 11, број 1/2004, стр. 171-199. [↑](#footnote-ref-4)
4. Тaња Игњатовић,„Насиље према женама у интимном партнерском односу: Модел координираног одговора заједнице“ , Реконструкција женски фонд, Београд, 2011. [↑](#footnote-ref-5)
5. Додатни подаци о Дулут моделу интервенције и ДАИП програму могу се наћи на <http://www.theduluthmodel.org/about/index.html> [↑](#footnote-ref-6)
6. ДАИП програм. Види даље на: <http://www.theduluthmodel.org/about/index.html>. [↑](#footnote-ref-7)
7. Тaња Игњатовић, „Насиље према женама у интимном партнерском односу: Модел координираног одговора заједнице“, Реконструкција женски фонд, Београд, 2011 [↑](#footnote-ref-8)
8. Детаљнији подаци о *Domestic Abuse Intervention Centre Vienna* на линку <http://www.interventionsstelle-wien.at/start.asp?ID=333&b=52> [↑](#footnote-ref-9)
9. Истраживања указују да групни рад са починиоцима насиља мора бити високо структуиран како би се избегла опасност да се љутња и девијантни морал успоставе као групна норма и успостави атмосфера у којој се негативни ставови поткрепљују (Ајдуковић,2004). [↑](#footnote-ref-10)
10. Мaрина Ајдуковић, „Психосоцијалне интервенције с починитељима насиља у обитељи“, Hrvatski ljetopis za kazneno pravo i politiku, Загреб, вол. 11, број 1/2004. [↑](#footnote-ref-11)
11. Исто [↑](#footnote-ref-12)
12. „Counseling and education groups“ - У саветодавном делу програма (counseling) мушкарац учи како да заустави физико насиље, у едукативном делу (education) ради се на промени вредности и уверења који су у темељу насилничког понашања [↑](#footnote-ref-13)
13. Публикација,у којој су шире представљени резултати евалуација Дулут модела је доступна на линку: <http://www.theduluthmodel.org/pdf/ProgramEvaluation.pdf> [↑](#footnote-ref-14)
14. Stosny, 1997., Tutty и сар., 2001 наведено према: Мaрина Ајдуковић, „Психосоцијалне интервенције с починитељима насиља у обитељи“, Хрватски љетопис за казнено право и политику, Загреб, вол. 11, број 1/2004. [↑](#footnote-ref-15)
15. JоhnAshcroft, Deborah Ј. Daniels, Sarah Hart, „Do Batterer Intervention Programs Work? Two Studies“, Research for Practice, U.S. Departmentof Justice,Officeof JusticePrograms,NationalInstituteof Justice,Washington,2003 [↑](#footnote-ref-16)
16. Исто [↑](#footnote-ref-17)
17. Више о искуствима овог саветовалишта у примени третмана починилаца насиља у партнерским односима на линку: <http://www.asocijacijacsr.org/dokumenta/viewdownload/3-glas-centara-informativni-bilten-asocijacije/40-glas-centara-42-mart-2014> [↑](#footnote-ref-18)
18. <http://www.sigurnakuca.net/un_protiv_nasilja/programi_za_pocinioce_nasilja/krizni_centar_za_muskarce.225.html/> [↑](#footnote-ref-19)
19. Мaрина Ајдуковић, „Психосоцијалне интервенције с починитељима насиља у обитељи“, Хрватски љетопис за казнено право и политику, Загреб, вол. 11, број 1/2004. [↑](#footnote-ref-20)